CELEX: C2005/069/42
Language: lt
Date: 2005-03-19 00:00:00
Title: Byla T-12/05 TV Danmark A/S ir Kanal 5 Denmark Ltd. 2005 m. sausio 7 d. pareikštas ieškinys Europos Bendrijų Komisijai

19.3.2005   
            
            
               LT
            
            
               Europos Sąjungos oficialusis leidinys
            
            
               C 69/23
            
         TV Danmark A/S ir Kanal 5 Denmark Ltd. 2005 m. sausio 7 d. pareikštas ieškinys Europos Bendrijų Komisijai
   (Byla T-12/05)
   (2005/C 69/42)
   Proceso kalba: anglų
   2005 m. sausio 7 d. Europos Bendrijų Pirmosios instancijos teisme buvo pareikštas TV Danmark A/S, įsteigtos Skovlunde (Danija) ir Kanal 5 Denmark Ltd., įsteigtos Hounslow (Jungtinė Karalystė), atstovaujamų advokatų D. Vandermeersch, T. Müller-Ibold, K. Nordlander ir H. Peytz, nurodžiusių adresą dokumentams įteikti Liuksemburge, ieškinys Europos Bendrijų Komisijai.
   Ieškovės Pirmosios instancijos teismo prašo:
   
               —
            
            
               panaikinti 2004 m. spalio 6 d. Europos Bendrijų Komisijos sprendimą valstybės pagalbos byloje N 313/2004 – Danija, TV2/Danmark A/S rekapitalizacija;
            
         
               —
            
            
               priteisti iš Europos Bendrijų Komisijos ieškovių sumokėtus teisinius mokesčius, išlaidas bei kitas su šiuo ieškiniu susijusias išlaidas.
            
         Teisiniai pagrindai ir pagrindiniai argumentai
   Ginčijamas sprendimas yra susijęs su kapitalo didinimu ir valstybės paskolos konvertavimu į Danijos vyriausybei priklausančias paprastąsias vardines akcijas TV2/Danmark A/S naudai, kurios atveju buvo nutarta būtinai išvengti TV2 bankroto, Komisijai 2004 m. gegužės d. 19 d. sprendimu (1), nustatančiu vyriausybės TV2 viešųjų paslaugų išlaidų kompensavimo perviršio grąžinimą, valstybės pagalbą pripažinus neteisėta. Ginčijamame sprendime Komisija nusprendė, kad TV2 rekapitalizacija gali būti valstybės pagalba, tačiau ji yra suderinama su bendrąja rinka pagal EB sutarties 86 straipsnio 2 dalį.
   Ieškovės teigia, kad priimdama šį sprendimą Komisija pažeidė EB sutarties 86 straipsnio 2 dalį, 87 straipsnio 1 dalį, 88 straipsnio 2 dalį ir 253 straipsnį, prie EB sutarties pridedamą Protokolą dėl viešojo transliavimo sistemos valstybėse narėse, 1999 m. kovo 22 d. Tarybos reglamentą (EB) Nr. 659/1999, nustatantį išsamias EB Sutarties 93 straipsnio taikymo taisykles (2), ir Komisijos komunikatą dėl valstybės pagalbos taisyklių taikymo viešojo transliavimo paslaugoms (3).
   Pagrįsdamos savo ieškinį, ieškovės teigia, kad Komisija pažeidė EB sutarties 87 straipsnio 1 dalį, 88 straipsnio 3 dalį ir 86 straipsnio 2 dalį, kadangi nustačiusi, kad dėl netikrumo, susijusio su planuojamu TV2 privatizavimu, ilgalaikių investicijų atveju negalima remtis privataus investuotojo principu, ji neįrodinėjo valstybės pagalbos ir neįvertino jos skaičiais.
   Antra, ieškovės teigia, kad, pasirėmusi bendros ekonominės svarbos paslaugų sąvoka, kuri yra per plati, per daug netiksliai suformuluota, iškreipia konkurenciją ir, darydama poveikį prekybai, pažeidžia EB sutarties 86 straipsnio 2 dalį, Komisija pažeidė EB sutarties 86 straipsnio 2 dalį, Protokolą ir Transliavimo komunikatą. Ieškovės taip pat tvirtina, kad Komisija nenustatė, jog sprendimo dėl valstybės pagalbos sugrąžinimo vykdymas be vėlesnės rekapitalizacijos sutrukdytų TV2 vykdyti jai priskirtas viešųjų paslaugų teikimo funkcijas.
   Be to, ieškovių nuomone, Komisija nenustatė, kad rekapitalizacija prekybos vystymosi neįtakos taip, kad ji prieštarautų Bendrijos interesams.
   Trečia, ieškovės teigia, kad, nenustačiusi TV2 viešųjų paslaugų teikimo savikainos, kuri galėtų būti finansuojama valstybės, Komisija pažeidė EB sutarties 86 straipsnio 2 dalį, Protokolą ir Transliavimo komunikatą bei padarė akivaizdžią vertinimo klaidą taikydama proporcingumo testą.
   Ketvirta, ieškovės teigia, kad ginčijamu sprendimu pažeidžiami EB sutarties 87 ir 88 straipsniai bei teisė į vienodą požiūrį, kadangi juo, prieštaraujant Komisijos politikai valstybės pagalbos susigrąžinimo srityje, išsaugoma dėl neteisėtos valstybės pagalbos suteikta neteisėta nauda ir iš to išplaukiantis konkurencijos iškreipimas.
   Penkta, ieškovės teigia, kad, nusprendusi nepradėti formalios tyrimo procedūros, suteikiančios trečiosioms šalims galimybę būti išklausytomis, Komisija pažeidė EB sutarties 88 straipsnio 2 dalį ir Procedūros reglamento 4 straipsnio 4 dalį.
   Galiausiai ieškovės tvirtina, kad, nenurodžiusi aiškių ginčijamo sprendimo priėmimo priežasčių, Komisija pažeidė EB sutarties 253 straipsnį.
   
      (1)  2004 m. gegužės 19 d. Komisijos sprendimas byloje C 2/2003 – TV2/Denmark valstybės finansavimas.
   
      (2)  OL L 83, p. 1.
   
      (3)  OL C 320, 2001, p. 5.